Den årelange sag om en fisketrappe ved Sæby Å er langt fra slut, selvom Frederikshavn Kommune på sidste byrådsmøde stemte nej til en fri passage ved Sæby Vandmølle. For Danmarks Sportsfiskerforbund undrer sig over, at kommunen undlader at leve op til sine juridiske forpligtelser om at sikre fri passage til fiskene, som det er nedfældet både i EUs vandrammedirektiv og vandplanerne. Danmarks Sportsfiskerforbund afventer nu en reaktion fra Naturstyrelsen og forventer, at Frederikshavn Kommune vil blive pålagt at genåbne sagen og dermed leve op til sine forpligtigelser. - Det tidligere projekt var taget af bordet, og kommunen skulle på sidste byrådsmøde forholde sig til et nyt projekt til ca. 9 millioner kroner. Projektet holder sig inden for Naturstyrelsens økonomiske rammer og tager både hensyn til kultur og natur ved Sæby Å. Derfor er der ingen undskyldninger for at forkaste projektet, forklarer Verner W. Hansen, formand i Danmarks Sportsfiskerforbund. Det er i første omgang EU's Vandrammedirektiv og Vandplanerne der foreskriver, at kommunen skal sikre den fri passage ved spærringer som Sæby Vandmølle. – Det nye projekt lever op til alle tænkelige krav og tilgodeser både naturmæssige og kulturelle hensyn. Alligevel stemmer et flertal i byrådet det ned. Men Vandplanerne gælder altså også for Frederikshavn Kommune, så sagen slutter ikke her, forklarer Verner W. Hansen.

Opsummering:
Frederikshavn Kommune handler i direkte strid mod lovgivning, siger Sportsfiskerforbund, som forventer, at Naturstyrelsen tvinger kommunen til at leve op til forpligtelser.